## Poslovnik o radu Povjerenstva za praćenje i unaprje­đivanje rada tijela kaznenog postupka i izvršavanja maloljetničkih sankcija

### NN 61/2014 (21.5.2014.), Poslovnik o radu Povjerenstva za praćenje i unaprje­đivanje rada tijela kaznenog postupka i izvršavanja maloljetničkih sankcija

61 21.05.2014 Poslovnik o radu Povjerenstva za praćenje i unaprje­đivanje rada tijela kaznenog postupka i izvršavanja maloljetničkih sankcija

MINISTARSTVO PRAVOSUĐA

1146

Na temelju članka 127. stavka 1. Zakona o sudovima za mladež (»Narodne novine«, broj 84/11, 143/12 i 148/13), ministar pravosuđa donosi

POSLOVNIK

O RADU POVJERENSTVA ZA PRAĆENJE I UNAPRJEĐIVANJE RADA TIJELA KAZNENOG POSTUPKA I IZVRŠAVANJA MALOLJETNIČKIH SANKCIJA

Članak 1.

(1) Povjerenstvo za praćenje i unaprjeđivanje rada tijela kaznenog postupka i izvršavanja maloljetničkih sankcija (u daljnjem tekstu: Povjerenstvo) savjetodavno je tijelo ministra pravosuđa (u daljnjem tekstu: ministar).

(2) Zadaće, način rada te prava i obveze predsjednika i članova Povjerenstva uređuju se ovim Poslovnikom.

Članak 2.

Zadaća Povjerenstva je pružanje stručne pomoći ministru u svim pitanjima kaznenog postupka iz područja delinkvencije mladih (maloljetnici i mlađi punoljetnici), izvršavanja maloljetničkih sankcija i kaznenopravne zaštite djece.

Članak 3.

Povjerenstvo u svom radu osobito:

(1) prati rad pravosudnih i drugih tijela i ustanova u području kaznenog postupka kriminaliteta maloljetnika i mlađih punoljetnika, izvršavanja maloljetničkih sankcija i kaznenopravne zaštite djece te s tim u vezi ukazuje na uočene nepravilnosti u radu na primjeni zakona, uzimajući u obzir međunarodne standarde,

(2) prati zakonske propise i daje stručna mišljenja i prijedloge radi donošenja i izmjene zakona i provedbenih propisa,

(3) prati statističke trendove u kretanju delinkvencije maloljetnika, mlađih punoljetnika i kriminaliteta na štetu djece s ciljem predlaganja mogućih društvenih reakcija i intervencija,

(4) predlaže programe stručnog usavršavanja sudaca za mladež, državnih odvjetnika za mladež, stručnih suradnika izvanpravne struke u državnim odvjetništvima i na sudovima, odvjetnika i drugih stručnih osoba koje rade na poslovima delinkvencije mladih i kaznenopravne zaštite djece,

(5) surađuje s nadležnim državnim tijelima, ustanovama i organizacijama civilnog društva s ciljem provođenja učinkovitih intervencija prema djeci i mladima.

Članak 4.

(1) Povjerenstvo ima jedanaest članova.

(2) Članove Povjerenstva imenuje ministar na vrijeme od četiri godine.

(3) Članovi Povjerenstva između sebe, tajnim glasovanjem, na sjednici Povjerenstva biraju predsjednika Povjerenstva i zamjenika predsjednika. Predsjednik i zamjenik biraju se većinom glasova svih članova povjerenstva.

Članak 5.

(1) Predsjednik sjednice Povjerenstva saziva prema potrebi, a najmanje jednom u tri mjeseca.

(2) Predsjednik Povjerenstva predsjedava sjednicom, predlaže dnevni red sjednice, usklađuje rad Povjerenstva i potpisuje akte Povjerenstva.

(3) U slučaju spriječenosti predsjednika, sjednicu Povjerenstva saziva i vodi zamjenik predsjednika.

Članak 6.

(1) Pismeni pozivi, dnevni red i pisani materijali o kojima se raspravlja na sjednicama bit će dostavljeni članovima Povjerenstva najkasnije sedam dana prije održavanja sjednice, uz zapisnik s prethodne sjednice.

(2) Iznimno od stavka 1. ovoga članka te uz suglasnost većine članova Povjerenstva dobivenu telekomunikacijskim sredstvima sjednica se može sazvati žurno, bez dostave pisanog materijala i zapisnika.

Članak 7.

(1) Sjednica se održava ako je prisutna većina članova Povjerenstva.

(2) Odluke Povjerenstva donose se većinom glasova prisutnih članova Povjerenstva.

Članak 8.

(1) O tijeku rada na sjednici Povjerenstva vodi se zapisnik.

(2) U zapisnik se unosi kratki sadržaj rasprava te odluke Povjerenstva. Zapisnik potpisuje predsjednik Povjerenstva i voditelj zapisnika.

Članak 9.

Članovi Povjerenstva mogu na sjednice pozivati stručne osobe koje nisu članovi Povjerenstva, a koje se profesionalno bave delinkvencijom mladih i zaštitom djece, žrtava kaznenih djela, ukoliko je to potrebno zbog specifične teme i rasprave na pojedinoj sjednici.

Članak 10.

Poslove koordinacije rada Povjerenstva i administrativne poslove za Povjerenstvo obavlja Ministarstvo pravosuđa.

Članak 11.

Povjerenstvo jednom godišnje, najkasnije do 31. ožujka za prethodnu godinu podnosi izvješće o svom radu ministru. Izvješće treba biti prihvaćeno većinom glasova članova Povjerenstva.

Članak 12.

Sredstva za rad Povjerenstva osiguravaju se u Državnom proračunu.

Članak 13.

Izrazi koji se koriste u ovom Poslovniku, a imaju rodno značenje koriste se neutralno i odnose se jednako na muški i ženski spol.

Članak 14.

Danom stupanja na snagu ovoga Poslovnika prestaje važiti Poslovnik o radu Povjerenstva za praćenje i unaprjeđivanje rada tijela kaznenog postupka i izvršavanja maloljetničkih sankcija (»Narodne novine«, broj 20/12).

Članak 15.

Ovaj Poslovnik stupa na snagu danom objave u »Narodnim novinama«.

Klasa: 701-01/12-01/114

Urbroj: 514-05-01-14-46

Zagreb, 7. svibnja 2014.

Ministar
Orsat Miljenić, v. r.

Ostalo, NN 61/2014-1146